**1.maj tale v/ Merete Kjeldgaard Regionsformand Danske Bioanalytikere Region Nordjylland**.

Der snakkes meget om ligestilling mellem kønnene. Men knap så meget om ligestilling mellem faggrupperne.

Må man gøre forskel på sine børn: **Nej – selvfølgelig må man ikke det**

 Men må man gøre forskel på sine medarbejdere - **Åbenbart.**

Sammenligningen er reel, for man kan ikke undvære den ene fremfor den anden.
Alle medarbejdere i sundhedsvæsenet er vigtige og uundværlige. **– Ingen tvivl om det.** Og derfor undrer det, at regeringen fremhæver nogen og helt glemmer andre.

Bioanalytikerne er en af de faggrupper som blev overset og glemt i efterårets 3 partsforhandlinger.

Det på trods af, at politikerne kunne sætte kryds ud for alle de kriterier, der skulle til for at få del i 3 partsmidlerne. Og lad mig nævne nogle;

* Bioanalytikerne har rekrutteringsproblemer, hvilket har resulteret i at ca 18 % af vores stillinger er besat med personale, der har en anden uddannelse. Det presser de uddannede bioanalytikere, da andre faggrupper ikke kan varetage alle de opgaver, som bioanalytikere er uddannet til.
* Samtidig kan en del bioanalytikere i den nærmeste fremtid gå på en velfortjent pension, og det forværrer den nuværende situation
* Bioanalytikerne var også direkte nævnt i Lønstrukturkomiteens rapport. Den konkluderede, at vi er en faggruppe med et beregnet lønefterslæb på 3000 kr sammenlignet med øvrige faggrupper på samme uddannelsesniveau.
* Bioanalytikere er også på vagt døgnet rundt 365 dage om året og er en nødvendig medspiller i 70-80 % af alle diagnoser i sundhedsvæsenet. **Uden os ingen diagnoser – ingen operationer.**

Et sundhedsvæsen uden tilstrækkelige bioanalytiker kompetencer betyder, at f.eks kræftbehandling eller fertilitetsbehandling går i stå. Og det er blot to eksempler ud af mange. Lægerne skal behandle i blinde, fordi de ikke har blodprøvesvar, scanningssvar, patologi svar, blodtypesvar, mikrobiologi svar osv osv.

Jeg forventede da også derfor, at arbejdsgiverne havde mere forståelse for sammenhængen i sundhedsvæsenet end politikerne havde, og at de ville rette op på denne skævdeling ved overenskomst forhandlingerne.

**Det skete ikke….**

Vi fik hverken mere eller mindre end andre. Hvilket betyder, at bioanalytikerne stadig har det lønefterslæb på ca 3000 kr om måneden som lønstrukturkomiteen påviste. Og dertil kommer anciennitetstillægget på ca 2000 kr om måneden fra 3- parts midlerne, som vi heller ikke fik del i.

Der er nu en skævdeling i sundhedsvæsenet, som især går ud over bioanalytikerne. Derfor er bioanalytikerne skuffede og frustrerede, og mange af dem viste det ved at stemme nej til OK-24.

Det er tankevækkende at 34,5% af bioanalytikerne stemte imod OK- 24 forliget som isoleret set, var et godt resultat.

Vi er den faggruppe, der havde størst andel af nej-sigere.

**34,5% er det største nej nogensinde.**

Til sammenligning lå de øvrige organisationer i FH med en nej procent på omkring 10% eller derunder.

Det bør være et vink med en vognstang til arbejdsgiverne til de kommende overenskomstforhandlinger i 2026.

Hvordan OK- 26 kommer til at forløbe, kan vi jo kun afvente. Men nej stemmerne denne gang er for mig at se et signal om at bioanalytikerne har fået nok og siger STOP.

Nogle kalder det brødnid - JEG kalder det forskelsbehandling og manglende ligestilling mellem faggrupperne, og samtidig et forsøg på at splitte fagbevægelsen

Mit budskab her 1. maj er derfor:

**Lad os stå sammen og i fællesskab gøre politikerne og arbejdsgiverne opmærksom på, at vi ønsker ligestilling mellem faggrupperne fordi det er uholdbart og uretfærdigt at forskelsbehandle sine medarbejdere – sine børn.**

**For sammen er vi stærkere.**

**God 1. maj**